Martynas Vainilaitis

**Martynas Vainilaitis** (1933 m. sausio 26 d. Mergežeryje, Varėnos valsčius – 2006 m. birželio 20 d. ten pat) – Lietuvos vaikų poetas bei rašytojas, vertėjas.

## Biografija
Gimė valstiečių šeimoje. 1940–1953 m. mokėsi Mergežerio, Varėnos, Griškabūdžio mokyklose. 1957 m. baigė Lietuvos valstybinės konservatorijos Teatrinį fakultetą, įgijo aktoriaus specialybę.

Porą metų dirbo aktoriumi tuometiniame Kapsuko dramos teatre. 1955–1957 m. dirbo žurnalų „Žvaigždutė“, 1958 m. „Moksleivis“, 1959–1960 m. laikraščio „Lietuvos pionierius“ redakcijose, 1965–1966 m. respublikinėje bibliotekoje.

Nuo 1965 m. rašytojas profesionalas. 1973–1995 m. žurnalo „Genys“ redaktoriaus pavaduotojas. Vasaromis gyveno ir kūrė Vaitakarčmio (Varėnos raj.) kaime. Palaidotas Mergežerio kapinėse.

## Kūryba
Dar studijų metais pradėjo spausdinti eilėraščius periodikoje. 1960 m. išleido pirmąją knygą – eilėraščių rinkinį „Vyturiai palydi plūgą“. Tai pirma ir vienintelė jo knyga, skirta suaugusiesiems. 1963 m. pasirodė pirmas eilėraščių rinkinys vaikams „Pupų pėdas“. Poeto knygose atskleidžiamos geriausios lietuvių poezijos vaikams ypatybės: jautrus melodingumas, vaizdo ir jausmo gyvumas, personifikacijų patrauklumas, lyrizmas, humoras, tautosakos ir mitologijos elementai.

1976 m. už rinktinę „Mano volungėlė“ paskirta valstybinė premija. 2003 m. knyga „Sidabrinė kultuvėlė“ pripažinta geriausia metų poezijos knyga vaikams. 2003 m. birželio 25 d. prezidentas Rolandas Paksas apdovanojo Vytauto Didžiojo ordino Karininko kryžiumi.

## Įvertinimas
* 1976 m. LSSR valstybinė premija
* 1983 m. LTSR nusipelnęs kultūros veikėjas
* 1987 m. Kosto Kubilinsko premija
* 1988 m. „Poezijos pavasarėlio“ laurai
* 1998 m. Sostinės premija
* 1998 m. Vytauto Tamulaičio premija
* 2003 m. Vytauto Didžiojo ordino Karininko kryžius
* 2004 m. Vaikų literatūros premija 

## Bibliografija

* Vyturiai palydi plūgą: eilėraščiai. – Vilnius: Valstybinė grožinės literatūros leidykla, 1960.
* Pupų pėdas: eilėraščiai vakams. – Vilnius: Valstybinė grožinės literatūros leidykla, 1963.
* Grigo Ratai: eilėraščiai. – Vilnius: Vaga, 1964.
* Pramuštgalvis beždžioniukas: poemėlė vaikams. – Vilnius: Vaga, 1964.
* Varnėnų skudučiai: eilėraščiai. – Vilnius: Vaga, 1967.
* Ežio namas: poemėlė. – Vilnius: Vaga, 1967.
* Dundulis dunda: eilėraščiai. – Vilnius: Vaga, 1969.
* Mano volungėlė: eilėraščių rinktinė. – Vilnius: Vaga, 1975.
* Nupiešiu Tėvynę: poemėlė. – Vilnius: Vaga, 1975.
* Kiškių pilaitė: eilėraščių rinkinys. – Vilnius: Vaga, 1978.
* Juokų maišelis: eilėraščių rinkinys. – Vilnius: Vyturys, 1983.
* Triušiukai: žaislinė knygelė. – Vilnius: Vyturys, 1985.
* Spalvoti nykštukai: eilėraščių rinkinys. – Vilnius: Vyturys, 1986.
* Milžinas ir pelė: žaislinė knygelė. – Vilnius: Vyturys, 1987.
* Gegutės šaltinis: eilėraščių rinkinys. – Vilnius: Vyturys, 1988.
* Bruknelė: mitologinė pasaka. – Vilnius: Vyturys, 1991.
* Skruzdėlytė po kanopa: eiliuota pasaka. – Vilnius: Viltis, 1994.
* Žydras povas povinėja: eilėraščių rinktinė. – Vilnius: Lietuvos rašytojų sąjungos leidykla, 1995.
* Dega žiburį pelėda: eilėraščių rinkinys. – Vilnius: Džiugas, 1995.
* Miško Monas: eilėraščių rinkinys. – Vilnius: Meralas, 1997.
* Kaulo bobos apžavai: eiliuotų pasakų rinkinys. 1999.
* Abėcėlė: eilėraščių rinkinys. – Vilnius: Žara, 2000.
* Ežiukai Devyžiukai: eiliuota pasaka. – Vilnius: Žara, 2000.
* Pelėdos giesmė: eiliuota pasaka. – Vilnius: Žara, 2001.
* Sidabrinė kultuvėlė: eiliuota pasaka. – Vilnius: Žara, 2002.
* Geltona muzikėlė: eilėraščių rinkinys. – Vilnius: Žara, 2003.
* Karaliaus žentas: eiliuota pasaka. – Vilnius: Žara, 2003.
* Nykštukas Kilipštukas: eiliuota pasaka. – Vilnius: Žara, 2004.
* Vario varteliai: eilėraščių rinktinė. – Vilnius: Kronta, 2006.
* Akivarų tiltas: eiliuota pasaka. – Vilnius: Kronta, 2006.
* Margaspalvė uodega: eiliuota pasaka. – Vilnius: Kronta, 2006.
* Miško Monas: eilėraščiai. – Vilnius: Kronta, 2008.


## Šaltiniai

## Nuorodos
* Mitologinė poema „Bruknelė“ mp3 formatu 
* Vaikų poetą Martyną Vainilaitį prisimenant // XXI amžius, 2006-07-05